钦定古今图书集成/明伦汇编/闺媛典/第343卷 > 耿听声
## 钦定古今图书集成/明伦汇编/闺媛典/第343卷 > 耿听声

按吴师直《耿听声传》：耿听声者，能嗅衣物，以知吉凶
贵贱。德寿闻其名，取宫人扇百柄，杂以上及中宫所
御，令小黄门持扣之。耿嗅至后扇云：“此圣人也”，然有
阴气至，上扇，乃呼万岁。上奇之，呼入北宫，又取妃嫔
珠冠十数示之，至一冠奏曰：“此有尸气。”时张贵妃已
薨，此其故物也。后居候潮门内，夏震微时，常为殿岩馈酒于耿，耿闻声，知其必贵，遂以其女妻其子，复娶
其女。时郭棣为殿帅，耿谒之曰：“君部中有三节度使，
他日皆为三衙。”扣为何人，则曰：“周虎、彭辂、夏震也。”虎、
辂时皆为将，独震方为帐前佩印官。郭曰：“周、彭地步
或未可知，震安得遽尔乎？”耿曰：“吾所见如此，可必也。”
耿因与三人结为义兄弟。一日，耿谓虎曰：“吾数夜闻
军中金鼓有杀声，兵将动，君三人皆当此而显矣。”未
几，开禧出师，虎守和州，辂为金州统戎，皆以功受赏，
震则以诛韩功相继获殿、岩，皆列节度使班。悉如其
言。